**Աննա Կազանջյան Լոնգոբարդո** (1928, Նյու Յորք, Նյու Յորք, ԱՄՆ - դեկտեմբերի 7, 2020(2020-12-07), Նյու Յորք, Նյու Յորք, ԱՄՆ), «Woodward Clyde Group» ինժեներական ընկերության նախկին տնօրեն և «Unisys Corp» համակարգիչների ընկերության նախկին գործադիր տնօրեն, եղել է «Saturn» հրթիռային նավիգացիոն համակարգի, «Viking» տիեզերական նախագծի, «Avangard» հեռահաղորդակցության համակարգի մշակող, համարվում է Կոլումբիայի համալսարանում մեքենաշինության գծով գիտությունների բակալավրի կոչում ստացած առաջին կինը։

Աննա Կազանջյանի անունն ընդգրկվել է Նյու-Յորքի 100 ամենաազդեցիկ կանանց» ցուցակում։ Եղել է կանանց շահերի պաշտպան։

Կենսագրություն
--------------

Աննա Կազանջյանը ծնվել է 1928 թվականին, Նյու Յորք քաղաքոում։ Հայրը եղել է հալեպահայ ներգաղթյալ, մայրը եղել է Կոստանդնուպոլսից, օրիորդական ազգանունը եղել է Յազեջյան։ Աննայի ընտանիքը վերապրել է Հայոց ցեղասպանությունը և Առաջին համաշխարհային պատերազմից հետո գաղթել ԱՄՆ։

Վաղ տարիքից Աննան հետաքրքրվել է գիտությամբ։ 1949 թվականին Աննան դարձել է առաջին կինը, որը մեքենաշինության բնագավառում Կոլումբիայի համալսարանում ստացել է բակալավրի աստիճան։ 1952 թվականին նույն համալսարանում ստացել է մագիստրոսի աստիճան։ Իր ուսանողական աշխատանքի ընթացքում Աննան հետաքրքրվել է անալոգային և թվային համակարգչային հավելվածներով և բավականին ներդրում ունեցել տիեզերագնացության տեխնիկայի ոլորտում։ Նա համարվում է առաջին կանանցից մեկը, որը աշխատել է ԱՄՆ ռազմածովային ուժերի սուզանավերի, կործանիչների և այլ նավերի վրա։ Կազանջյանը նախագծել և գնահատել է սուզանավի ճշգրտման համար օգտագործվող սուզանավային քարշակներ, աշխատել է «Սատուրն» և «Վիկինգ» տիեզերական տիիեզերական համակարգի ստեղծման վրա, զբաղվել Պենտագոնի համար ստեղծված «Ատլաս» տեսակի բալիստիկ համակարգերի թռիչքի հաշվարկման աշխատանքներով։

Հետագայում նա դարձավ «Unisys Corp» համակարգիչների ընկերությանի պաշտպանական ստորաբաժանման առաջին կին գործադիր տնօրենը։ Նա աշխարհի մոտ 100 վայրում եղել է բարդ ռազմական և եղանակային ռադիոտեղորոշիչ համակարգերի կազմակերպման պատասխանատուն։

Ամերիկացի քաղաքական գործիչ Նելսոն Ռոքֆելլերը Աննա Կազանջյանին նշանակել է Նյու Յորքի նահանգային կանանց խորհրդի անդամ։ 1966-1970 թվականներին նա եղել է Նյու Յորքի Տեխնիկական ընկերությունների խորհրդի տնօրեն։

Աննա Կազանջյանը համարվում է ԱՄՆ-ում առաջին կինը, որն արժանացել է Կոլումբիայի համալսարանի ինժեներ-շրջանավարտների ասոցիացիայի բարձրագույն պարգևը՝ Էգլեսթոնի մեդալ։ Եղել է Կոլումբիայի համալսարանի շրջանավարտների խորհրդի առաջին կին նախագահը, ինչպես նաև Ճարտարագետ-մեխանիկների ամերիկյան ընկերության (ASME) երկարամյա ակտիվ անդամ։

Մահացել է Նյու Յորքում, 2020 թվականի դեկտեմբերի 7-ին։

Ծանոթագրություններ
------------------

1. ↑  h[ttps://www.engineering.columbia.edu/news/columbia-mourns-anna-longobardo Columbia Mourns the Passing of Anna Kazanjian Longobardo ‘49, ‘52]
2. ↑  «Армянка-американка, запустившая первую ракету Сатурн: Анна Казанчян». *Яндекс Дзен | Блогерская платформа* (ռուսերեն). Վերցված է 2021 թ․ հոկտեմբերի 6-ին.
3. ↑  «Ճանաչենք մերոնց․ Աննա Կազանջյան». *www.iammedia.am*. Վերցված է 2021 թ․ հոկտեմբերի 6-ին.
4. ↑  «Анна Казанчян заложила основу для создания первой американской ракеты-носителя». *karap.lv* (ռուսերեն). 2019 թ․ մայիսի 21. Վերցված է 2021 թ․ հոկտեմբերի 6-ին.
5. ↑  Anna Longobardo

Արտաքին հղումներ
----------------

* Columbia introduction of Anna Longobardo
* Columbia engineering newsletter 2010